Notum tam presentibus quam futuris esse volo quod ego Bernardus, vicecomes de Brucia, major natu Geraudi vicecomitis filius, et Geraudus Folia, prepositus Sancti Benedicti de Saltu propter querelas pacificandas, que inter nos aderant, bone memorie Petri, archiepiscopi Bituricensis ammonitione Bituricas convenimus. Conquerebatur siquidem Geraudus predictus prepositus et sui monachi quod injustas consuetudines in burgo Sancti Benedicti Salensis et in terra sibi adjacenti querentes exercebamus, quas querelas domnus abbas Macharius Floriacensis coram archiepiscopo hoc modo pacificavit: quod quicquid Boso, venerabilis abbas, cum patre meo Geraudo et Fulcone, fratre suo, de consuetudinibus quas in locis prenominatis juste vel injuste querebant vel tenebant, concordati sunt et quicquid Geraudus Folia, Salensis ecclesie prepositus cum patre meo Geraudo vel mecum de eisdem consuetudinibus, sicut in scriptis eorum continetur, deliberavit et statuit, id firmum et illesum ego et mei in sempiternum teneremus et supra id ibi ulterius appetere nihil presumeremus. Aderant presentes Radulfus sancti Satyri, Radulfus de Casali, Rainaudus sancti Sulpitii abbates; magister Humbertus, magister Mauritius, Guillelmus Borbonensis archidiaconi; Bliardus, abbas de Lorregio; Vivianus, archipresbyter; Giraudus, prior Salensis; Gaufredus, thesaurarius sancti Benedicti; Petrus, frater ejusdem Bernardi vicecomitis; Gauterius, monachus; Petrus, clericus, et Bernardus, prepositus, frater ejus; Giraldus Coralla, Petrus Calvaria. Est sciendum quoque quod ego idem Bernardus, vicecomes de Brucia, in ecclesia Sancti Benedicti de Sau super sacrum altare in manu Geraudi Folie, tum Salensis prepositi, concessi et confirmavi, cum sanctorum evangeliorum libro, de consuetudinibus prefatis quicquid de eis apud Bituricas, in manu Macharii, abbatis Floriacensis, concesseram; concessi etiam, laudavi et approbavi ibidem quicquid aut ubicunque vel quocunque modo Boso, Floriacensis abbas, cum patre meo antenominato, et Geraudus prepositus cum patre meo Geraudo et mecum de eisdem consuetudinibus nostris et Sancti Benedicti constituerant, et confirmaverant et scripserant, et inde cartam fieri jussi; quam factam, ut firma et inconcussa teneretur proprii sigilli mei impressione firmavi. Queso igitur ut quicumque meus aut Dei fuerit in burgo Sancti Benedicti de Sau vel in terra sua vel in locis suis malas consuetudines nullo modo ponere presumat, immo positas pro Dei et meo amore leniat et deleat, alioquin presumptor hujusmodi iram Dei, nisi cessaverit incurrat. Hujus secunde concessionis et corroborationis qui subscribuntur testes sunt: Giraudus Folia, prepositus, in cujus manu et presentia ista facta sunt; Giraudus de la Sostarrana; Gauterius, cellerarius; Johannes, capellanus de Capcerga; Giraudus, capellanus de Parnac; Boso Folia et Umbertus, frater ejus; Gaufridus de Podio; Bernardus Gruel, et Geraudus et Stephanus, fratres ejus; Stephanus Galabrunus; Geraudus Petit; Giraudus Corallus; Petrus clericus; Bernardus, frater ejus; Geraudus Garrux. Actum est publice castro Salensi, anno M°C°L°IIII°, indictione secunda, octavo decimo regnante Ludovico Ludovici filio.